Priekšlikums PADOMES LĒMUMS par nostāju, kas Eiropas Savienības vārdā jāpieņem attiecībā uz priekšlikumiem par Roterdamas konvencijas III pielikuma grozījumiem /* COM/2010/0814 galīgā redakcija - NLE 2010/0394 */





[pic] | EIROPAS KOMISIJA | Briselē, 11.1.2011 COM(2010) 814 galīgā redakcija 2010/0394 (NLE) Priekšlikums PADOMES LĒMUMS par nostāju, kas Eiropas Savienības vārdā jāpieņem attiecībā uz priekšlikumiem par Roterdamas konvencijas III pielikuma grozījumiem (iesniegusi Komisija) PASKAIDROJUMA RAKSTS 1. PRIEKŠLIKUMA KONTEKSTS Pārtikas un lauksaimniecības organizācijas ( FAO ) un Apvienoto Nāciju Organizācijas Vides programmas ( UNEP ) aizgādībā 1998. gada martā tika noslēgtas sarunas par Konvenciju par iepriekš norunātas piekrišanas procedūru ( PIC ) attiecībā uz dažām bīstamām ķīmiskām vielām un pesticīdiem starptautiskajā tirdzniecībā. Konvencija tika atklāta parakstīšanai Ministru diplomātiskajā konferencē, kas notika 1998. gada septembrī Roterdamā. Kopiena to parakstīja 1998. gada 11. septembrī. Roterdamas konvencija ir liels solis dažu bīstamu vielu, tostarp pesticīdu, starptautiskas reglamentācijas virzienā. Konvencijas mērķis ir veicināt tās dalībvalstu kopīgu atbildību un sadarbību bīstamo ķīmisko vielu tirdzniecībā, lai pasargātu cilvēka veselību un vidi no potenciāla kaitējuma un veicinātu šo ķīmisko vielu lietošanu videi nekaitīgā veidā. Savienība Konvenciju īstenojusi ar Eiropas Parlamenta un Padomes 2008. gada 17. jūnija Regulu (EK) Nr. 689/2008 par bīstamu ķīmisku vielu eksportu un importu[1]. Padome ar 2006. gada 25. septembra Lēmumu 2006/730/EK[2] nolēma Konvenciju apstiprināt Eiropas Kopienas vārdā. Konvencija stājās spēkā 2004. gada 24. februārī. Konvencijas Pušu piektā konference ( COP5 ) notiks Ženēvā 2011. gada 20.–24. jūnijā. Konvencijas Puses ir ne tikai Savienība, bet arī tās 26 dalībvalstis. Pamatojoties uz ieteikumiem, ko sniegusi Ķīmisko vielu pārskatīšanas komiteja ( CRC ), kas darbojas kā palīgstruktūra COP pārraudzībā, sagaidāms, ka COP tiks pieņemti lēmumi par PIC procedūras izmantošanu vēl dažām ķīmiskajām vielām, tās iekļaujot Konvencijas III pielikumā. Četras vielas, kuras Ķīmisko vielu pārskatīšanas komiteja ieteikusi iekļaut Roterdamas konvencijas III pielikumā, ir krizotilazbests, endosulfāns, alahlors un aldikarbs, kam ar Savienības tiesību aktiem līdzīgi ierobežojumi jau ir noteikti. Tāpēc Konvencijas Pušu piektajā konferencē Komisija ierosina Padomei Savienības vārdā atbalstīt Konvencijas III pielikuma grozījumus. 2010/0394 (NLE) Priekšlikums PADOMES LĒMUMS par nostāju, kas Eiropas Savienības vārdā jāpieņem attiecībā uz priekšlikumiem par Roterdamas konvencijas III pielikuma grozījumiem EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 192. panta 1. punktu un 207. pantu saistībā ar tā 218. panta 9. punktu, ņemot vērā Eiropas Komisijas priekšlikumu, tā kā: 1. Eiropas Savienība ir ratificējusi Roterdamas Konvenciju par iepriekš norunātas piekrišanas procedūru attiecībā uz dažām bīstamām ķīmiskām vielām un pesticīdiem starptautiskajā tirdzniecībā („Roterdamas konvencija”)[3]. 2. Ar Eiropas Parlamenta un Padomes 2008. gada 17. jūnija Regulu (EK) Nr. 689/2008 par bīstamu ķīmisku vielu eksportu un importu[4] Savienībā īsteno Roterdamas konvenciju. 3. Lai nodrošinātu, ka importētājas valstis var izmantot Roterdamas konvencijas sniegto aizsardzību, ir nepieciešami un lietderīgi atbalstīt Ķīmisko vielu pārskatīšanas komitejas ieteikumu Roterdamas konvencijas III pielikumā iekļaut krizotilazbestu, endosulfānu, alahloru un aldikarbu. Šīs četras vielas Savienībā jau ir aizliegtas vai stingri ierobežotas, un tāpēc noteikumi par to eksportu ir stingrāki nekā Roterdamas konvencijā noteiktās prasības. 4. Sagaidāms, ka Roterdamas konvencijas Pušu piektā konferencē ( COP5 ) pieņems lēmumus izdarīt ierosinātos III pielikuma grozījumus. Savienībai ir jāatbalsta šie grozījumi. IR NOLĒMUSI ŠĀDI. Vienīgais pants Roterdamas konvencijas Pušu piektajā konferencē Komisija Savienības vārdā atbalsta ierosināto III pielikuma grozījumu pieņemšanu, lai tajā iekļautu krizotilazbestu, endosulfānu, alahloru un aldikarbu. Briselē, [...] Padomes vārdā — priekšsēdētājs [1] OV L 204, 31.7.2008., 1. lpp. [2] OV L 299, 28.10.2006., 23. lpp. [3] OV L 299, 28.10.2006., 23. lpp. [4] OV L 204, 31.7.2008., 1. lpp.